
	REPUBLIKA HRVATSKA
OPĆINSKI PREKRŠAJNI SUD U ZAGREBU
Zagreb, Avenija Dubrovnik br. 8

Poslovni broj: Pp-7828/2025

U IME REPUBLIKE HRVATSKE

P R E S U D A
	
Općinski prekršajni sud u Zagrebu po sucu Valeriji Radić uz sudjelovanje zapisničarke Danijele Brebrić u prekršajnom postupku protiv okrivljenika Mišela Bešlića, zbog djela prekršaja iz  čl. 51. st. 5. u svezi s čl. 293. st. 2. i čl. 175. st. 3. Zakona o sigurnosti prometa na cestama (NN 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 114/22, 113/23, 145/24), povodom optužnog prijedloga PU Zagrebačke, II Postaje prometne policije Zagreb, klasa: 211-07/25-5/14721, nakon glavne rasprave javno je objavio 19. veljače 2026.,  

p r e s u d i o    j e

I. Temeljem čl. 183. Prekršajnog zakona (NN 107/07, 39/13, 157/13, 110/15, 70/17, 118/18, 114/22),

Okrivljenik: Mišel Bešlić, rođen 04.06.1985., OIB: 78914623536, s prebivalištem u Repišću, Repišće 52, prekršajno kažnjavan, 

				          k r i v   j e 

1. što je 18. siječnja 2025. u 13:30 sati upravljao osobnim automobilom reg. oznake ZG 3445-KC u Zagrebu, lijevom prometnom trakom sjevernog kolnika Zagrebačke avenije u smjeru zapada te dolaskom do stupa javne rasvjete broj 086 koji se nalazi istočnije od raskrižja s Puljskom ulicom nije prilagodio brzinu kretanja vozila osobinama ceste (semaforizirani pješački prijelaz), gustoći pometa te situaciji u prometu (zaustavljena kolona vozila) tako da može pravodobno zaustaviti vozilo kada to konkretni uvjeti zahtijevaju pa je iz tog razloga prednjim dijelom vozila naletio na stražnji dio osobnog automobila reg. oznake ZG 3787-EN kojim je upravljao Mihael Nenadović, koji se kretao neposredno ispred, istom prometnom trakom, istog kolnika u istom smjeru, a u trenutku prometne  nesreće nalazio se zaustavljen na kolniku zbog zaustavljene kolone vozila ispred sebe, i u prometnoj nesreći tjelesne ozljede zadobio je vozač osobnog automobila reg. oznake ZG 3787-EN Mihael Nenadović, 

čime je počinio prekršaj iz čl. 51. st. 5. u svezi s čl. 293. st. 1. Zakona o sigurnosti prometa na cestama, 

	2. što je iste zgode nakon prometne nesreće opisane pod točkom 1. izreke ove presude u kojoj je tjelesne ozljede zadobio vozač osobnog automobila reg. oznake ZG 3787-EN Mihael Nenadović, napustio mjesto događaja, a da prethodno nije o prometnoj nesreći obavijestio najbližu policijsku upravu ili postaju, vratio se na mjesto događaja i sačekao dolazak ovlaštene osobe koja obavlja očevid, 

čime je počinio prekršaj iz čl. 175. st. 3. Zakona o sigurnosti prometa na cestama, 

	pa mu se na temelju navedenih propisa utvrđuje: 

Za djelo prekršaja opisano pod točkom 1. NOVČANA KAZNA U IZNOSU OD 390,00 (tristo devedeset eura) eura. 

Za djelo prekršaja opisano pod točkom 2. NOVČANA KAZNA U IZNOSU OD 1.320,00 (tisuću tristo dvadeset eura) eura. 

II. Temeljem čl. 39. st. 1. Prekršajnog zakona okrivljeniku se izriče:

	UKUPNA NOVČANA KAZNA u iznosu od  1.710,00 (tisuću sedamsto deset eura) eura. 
								
III. Temeljem čl. 33. st. 11. Prekršajnog zakona okrivljenik je obvezan platiti novčanu kaznu u roku od 15 dana po pravomoćnosti ove presude, a ukoliko u roku koji mu je određen za plaćanje novčane kazne uplati dvije trećine izrečene novčane kazne, smatrat će se da je novčana kazna u cjelini plaćena. 

IV. Novčanu kaznu ili dvotrećinsku novčanu kaznu okrivljenik je obvezan platiti odabirući odgovarajuću od priloženih uplatnica, a u protivnom će se postupiti po odredbama članka 34. Prekršajnog zakona.

V. Temeljem čl. 58. Prekršajnog zakona okrivljeniku se izreče zaštitna mjera zabrane upravljanja motornim vozilom „B“ kategorije u trajanju od 3 (tri) mjeseca, koja počinje teći od izvršnosti presude.

VI. Temeljem odredbe članka 139. stavka 3. u vezi članka 138. stavka 3. točke 3. Prekršajnog zakona okrivljenik je obvezan naknaditi troškove prekršajnog postupka u paušalnom iznosu od 20,00 (dvadeset eura) eura, te temeljem čl. 139. st. 3. u s vezi s odredbom čl. 138. st. 2.  t. 2.  Prekršajnog zakona, troškove izrade skice mjesta nastanka prometne nesreće u iznosu od 27,00 (dvadeset sedam eura) eura UKUPNO: 47,00 (četrdeset sedam eura) eura, SVE u korist Državnog proračuna prema priloženoj uplatnici, u roku 15 dana po pravomoćnosti ove presude, jer će se u protivnom postupiti po odredbama članka 152. stavka 4. i 11. Prekršajnog zakona.
            
O b r a z l o ž e n j e
	
	1. PU Zagrebačka, II Postaja prometne policije, klasa: 211-07/25-5/14721 od 07.06.2025. podnijela je optužni prijedlog protiv okrivljenika, zbog djela prekršaja činjenično i pravno opisanih u izreci ove presude.
2. Okrivljenik je pozivan zbog saslušanja na rasprave za dane 15.10.2025. i 08.12.2025.  koji pozivi su se vratili s naznakom „obaviješten nije podigao pošiljku“. Izvršenom provjerom u operativnim evidencijama IS MUP-a utvrđeno je kako se okrivljenik vodi prijavljen na navedenoj adresi, a na koju adresu su mu poslani pozivi za ročišta. Sud je sukladno čl. 145. st. 5. Prekršajnog zakona poziv za raspravu okrivljeniku za 18.02.2026. istaknuo i na oglasnu ploču suda, te se dostava smatra uredno obavljenom. 
3. Sud je proveo postupak u kojem je pročitao i izvršio uvid u fotografije vozila, zapisnik o očevidu, skicu mjesta događaja, bolničku prijavu za oštećenog Mihaela Nenadovića, zapisnik o ispitivanju osumnjičenika Mišela Bešlića, službenu zabilješku od 19.02.2025. PP Jastrebarsko, izvješće o postupanju, obavijest br. 112119 i izvadak iz prekršajne evidencije te je sud u svojstvu svjedoka saslušao oštećenika Mihaela Nenadovića.
4. Saslušani svjedok Mihael Nenadović izjavio je da je kritične zgode upravljao vozilom lijevom prometnom trakom Zagrebačke avenije u smjeru zapada te je dolaskom do raskrižja s Puljskom ulicom zaustavio svoje vozilo radi upaljeno crvenog svjetla na semaforu. Ispred njega bila su zaustavljena vozila. Kada se upalilo zeleno svjetlo krenuli su kroz raskrižje da bi se vozilo isprede njega zaustavilo, zbog čega se i on zaustavio i tada je osjetio udarac u zadnji dio svog vozila. Naime, te zgode je na zadnji dio njegovog vozila prednjim dijelom udarilo vozilo bijele boje marke Volvo, a koje se kretalo iza njega. Odmah je izašao iz vozila, prišao je vozaču, koji je pokušao upaliti svoje vozilo te nakon što je upalio vozilo, vozač je nastavio vožnju, odnosno  napustio je mjesto nesreće, a nije mu ostavio podatke niti o sebi niti o vozilu.  Okrivljeniku je ispala reg. pločica na kolnik. Nakon toga je pozvao djelatnike policije. U nesreći je zadobio tjelesna ozljede te su ga djelatnici hitne pomoći odvezli u Vinogradsku bolnicu.
5. Sud je iskaz saslušanog svjedoka ocijenio vjerodostojnim, budući je svjedok detaljno i okolnosno opisao predmetni događaj te imajući pritom u vidu da je iskaz svjedoka u potpunosti u skladu s ostalim provedenim dokazima, koji međusobno i pojedinačno u cijelosti potkrjepljuju počinjenje prekršaja koji se okrivljeniku stavlja na teret. 
6. Iz Izvješća o postupanju sastavljenog od strane II postaje prometne policije dana 05.04.2025. proizlazi da se prometna nesreća dogodila 18.01.2025. u 13:30 sati u Zagrebu, Zagrebačka avenija kod stupa javne rasvjete broj 086 koji se nalazi istočnije od raskrižja s Pulskom ulicom. Dolaskom do mjesta događaja zatečeni sudionik prometne nesreće Mihael Nenadović koji je tom prilikom dao obavijest kako se navedenoga dana oko 13:30 sati vozio sjevernim kolnikom Zagrebačke avenije prema zapadu. Vozio se lijevom trakom. Nakon što je skoro prošao nadvožnjak Selske ceste naišao je na kolonu vozila zbog crvenog svjetla na pješačkom semaforu kod Puljske ulice. Zaustavio se iza kolone i u jednom trenutku osjetio je udarac odozada, te shvatio da ga je udario auto. Izašao je iz vozila, kao i drugi vozač te su se dogovarali da će se maknuti s ceste, nakon raskrižja sa desne strane. Krenuli su maknuti se s ceste dok je vozač koji ga je udario samo nastavio voziti Zagrebačkom avenijom prema zapadu. Radi se o osobnom vozilu marke Volvo, karavan bijele boje, reg. oznake ZG 3445-KC. Za vozača navodi kako se radi o muškarcu u dobi od oko 40-ak godina. S vozačem nije razmijenio nikakve podatke jer je isti otišao. Kako je nakon nesreće čekajući policiju počeo osjećati bolove u glavi i vratu te mu je brat koji je ubrzo nakon nesreće došao na mjesto događaja pozvao hitnu pomoć. Nadalje, iz izvješća o postupanju proizlazi da je za vrijeme obavljanja očevida na mjesto događaja pristupila hitna medicinska pomoć, koja je Mihaela Nenadovića odvezla u Klinički bolnički centar Sestre milosrdnice Zagreb. Provjerom dane ima reg. oznake ZG 3445-KC u IS MUP-a RH utvrđeno je kako ista pripada osobnom automobilu marke Volvo, V 40, bijele boje, vlasništvo Sonje Šute iz Repišća 52. Kako vlasnica vozila stanuje na postajnom području PP Jastrebarsko u istu je odaslana brzojavka da se na adresi vlasnice obavi razgovor i s istom utvrdi vozač, sudionik prometne nesreće te da se s istim obavi razgovor na okolnost prometne nesreće. Tom prilikom po policijskim službenicima PP Jastrebarsko utvrđeno je kako je u predmetnoj prometnoj nesreći sudjelovao Mišel Bešlić, a slijedom čega je dana 21. veljače 2025. ova postaja zaprimila dopis PP Jastrebarskom sa službenom zabilješkom, zapisnikom o ispitivanju osumnjičenika te obrascem obavijest za Mihaela Bešlića. Provedenim izvidima utvrđeno je kako je Mišel Bešlić odgovoran za ovu prometnu nesreću te je protiv istog pokrenut prekršajni postupak podnošenjem optužnog prijedloga. 
7. Iz zapisnika o očevidu proizlazi da su policijski službenici II Postaje prometne policije Zagreb izašli na mjesto događaja dana 18.01.2025. u 13,32 sati. Pri obavljenom očevidu utvrđena su oštećenja na vozilu marke Audi, reg. oznaka ZG 3787-EN i to stražnji dio: branik, desni blatobran, desno putno svjetlo s pokazivače smjera, vrata prtljažnika, a oštećenja se nalaze na visini od 35 do 75 cm od tla.  Na vozilu marke Volvo, reg. oznaka ZG 3445-KC utvrđena su oštećenja na prednjem dijelu i to: branik, vezni lim, maska motora, oba putna svjetla s pokazivačem smjera, reg. pločica s nosačem, poklopac motora, hladnjak motora, unutrašnjost vozila, zračni jastuk vozača. Oštećenja po intenzitetu i karakteristikama odgovaraju oštećenjima pronađenim na osobnom automobilu reg. oznake ZG 3787-EN. Na lijevoj bočnoj strani oba branika, oba blatobrana i oba vrata pronađena su oštećenja koja je potječu iz ove prometne nesreće. Nadalje, iz zapisnika proizlazi da je mjesto događaja izmijenjeno utoliko što je vozač osobnog vozila reg. oznaka ZG 3445-KC Mišel Bešlić s vozilom napustio mjesto događaja, a vozač vozila reg. oznake ZG 3787-EN Mihael Nenadović pomaknuo je svoje vozilo.  
8. Pregledom skice mjesta događaja, razvidno je da je na istoj prikazano mjesto prometne nesreće, smjer kretanja vozila reg. oznake ZG 3445-KC i ZG 3787-EN.
9. Iz bolničke prijave KBC Sestara Milosrdnica proizlazi da je Mihael Nenadović u nesreći zadobio lake tjelesne ozljede. 
10. Iz zapisnika o ispitivanju osumnjičenika Mihaela Bešlića koji je saslušan od strane PP Jastrebarsko dana 08.02.2025., a koji je propisano upozoren sukladno odredbama Zakona o kaznenom postupku proizlazi da je 18.01.2025. oko 13:30 sati upravljao vozilom marke Volvo, bijele boje reg. oznake ZG 3445-KC, a kretao kroz Zagreb, lijevom prometnom trakom sjevernog kolnika Zagrebačke avenije u smjeru zapada kojom prilikom je kasno primijetio da je kolona vozila ispred njega zaustavljena te je prednjim dijelom svog vozila udario u stražnji dio vozila ZG 3787-EN. Nakon navedenog događaja izašao je iz vozila i pitao vozača u čiji je automobil udario da se pomaknu s kolnika u prvu ulicu lijevo da razmijene podatke, no on nije ništa odgovorio niti reagirao na njegove upite. Nakon toga otišao je svojim vozilom u prvu ulicu lijevo i tamo čekao drugog vozača ili policiju. No tamo se nitko nije pojavio te je on nastavio dalje. 
11. Iz izvatka iz prekršajne evidencije proizlazi da je okrivljenik pravomoćno prekršajno kažnjavan dana 05.11.2024. po II PPP Zagreb zbog prekršaja iz čl. 196. st. 7. Zakona o sigurnosti prometa na cestama, dana 16. lipnja 2023. po PP Krk zbog djela prekršaja iz čl. 20. st. 1. Zakona o prekršajima protiv javnog reda i mira, dana 6. svibnja 2023. po Općinskom sudu u Velikoj Gorici zbog prekršaja iz čl. 199. st. 8. Zakona o sigurnosti prometa na cestama, dana 3. rujna 2024. po Općinskom sudu u Novom Zagrebu, zbog prekršaja iz čl. 22. st. 1. Zakona o zaštiti od nasilja u obitelji. 
12. Na temelju tako provedenog postupka, sud je utvrdio da je okrivljenik počinio djela prekršaja za koje se tereti na način opisan u izreci ove presude, pa ga je stoga proglasio krivim i izrekao mu primjerenu novčanu kaznu. 
13. Naime, do prvog kontakta između vozila došlo je između prednjeg dijela vozila kojim je upravljao okrivljenik i zadnjeg dijela vozila oštećenika. Na vozilu okrivljenika reg. oznaka ZG 3445-KC oštećen je prednji dio i to: branik, vezni lim, maska motora, oba putna svjetla s pokazivačem smjera, reg. pločica s nosačem, poklopac motora, hladnjak motora, unutrašnjost vozila, zračni jastuk vozača, dok je na vozilu oštećenika reg. oznake ZG 3787-EN oštećen stražnji dio i to: branik, desni blatobran, desno putno svjetlo s pokazivače smjera, vrata prtljažnika. Oštećenja na vozilima po visini, intenzitetu i karakteristikama odgovaraju oštećenjima nastalim u ovoj prometnoj nesreći. Također se iskaz oštećenika podudara s nastalim oštećenjima na vozilima. Valja napomenuti da je okrivljenik koji je pozivan na predmetne rasprave svojim ponašanjem i odabirom propustio sudjelovati u ovom dokaznom postupku, kao i u ovom postupku općenito.  
14. S obzirom na navedeno, provedeni postupak, nesporno je utvrđeno da okrivljenik kritične zgode nije prilagodio brzinu kretanja vozila osobinama ceste (semaforizirani pješački prijelaz), gustoći pometa te situaciji u prometu (zaustavljena kolona vozila) pa je time prouzrokovao predmetnu prometnu nesreću i ostvario sva bitna obilježja djela prekršaja, zbog čega je i proglašen krivim. Kako je nesporno utvrđeno da je okrivljenik kritične zgode prouzrokovao predmetnu prometnu nesreću u kojoj je tjelesne ozljede zadobio oštećenik Mihael Nenadović, bio je u obvezi prije napuštanja iste prethodno o prometnoj nesreći obavijestiti najbližu policijsku upravu ili postaju, vratiti se na mjesto događaja i sačekati dolazak ovlaštene osobe koja obavlja očevid, a što okrivljenik nije učinio pa je i time ostvario sva bitna obilježja djela prekršaja, zbog čega je i za ovo djelo prekršaja proglašen krivim.
15. Temeljem čl. 36. Prekršajnog zakona kod odmjeravanja kazne uzete su u obzir sva okolnosti koje utječu na istu, tako da je sud kao otegotnu okolnost uzeo dosadašnju kažnjavanost, dok olakotnih okolnosti nije našao, pa se izrečena kazna smatra primjerenom težini počinjenog prekršaja okrivljenika. 
16. Sud je utvrdio prethodno kaznu za svaki prekršaj, te je primjenom čl. 39. st. 1. Prekršajnog zakona okrivljeniku izrekao ukupnu novčanu kaznu koja je jednaka zbroju pojedinih utvrđenih kazni.
17. Okrivljeniku se izriče zaštitna mjera zabrane upravljanja motornim vozilom „B“ kategorije u trajanju od tri mjeseca, budući sud smatra, a s obzirom na težinu počinjenih prekršaja, dosadašnju kažnjavanost te uzimajući u obzir da inkriminirano ponašanje okrivljenika predstavlja teži oblik kršenja prometnih propisa da će primjena ove mjere uz izrečenu novčanu kaznu spriječiti okrivljenika da ponovi prekršaj.
18. Temeljem u izreci citiranih propisa, kako je okrivljenik proglašen krivim, to je obvezan naknaditi troškove postupka u paušalnom iznosu, koji je odmjeren s obzirom na složenost i duljinu trajanja postupka kao i troškove izrade skice mjesta nastanka prometne nesreće,  a po zahtjevu PU Zagrebačke. 

	
U Zagrebu, 19. veljače 2026.
   Zapisničar									     Sudac
Danijela Brebrić 	 							Valerija Radić 



UPUTA O PRAVNOM LIJEKU:
Protiv presude dopuštena je žalba  u roku od 8 dana od dana dostave prijepisa presude.  Žalba se podnosi Općinskom prekršajnom sudu u Zagrebu, Avenija Dubrovnik br. 8 - u dva  primjerka, a o žalbi odlučuje Visoki prekršajni sud Republike Hrvatske.

